**ДО**

**Г-Н ТОМА БЕЛЕВ**

**ЗАМЕСТНИК-МИНИСТЪР**

**НА ОКОЛНАТА СРЕДА И ВОДИТЕ**

*На Ваш № 33-00-80/06.04.2022 г./Към наш № 90-05-553/06.04.2022 г.*

**ОТНОСНО:** Заседание на Националния съвет за биологично разнообразие (НСБР), насрочено за 28.04.2022 г.

**УВАЖАЕМИ ГОСПОДИН БЕЛЕВ,**

Във връзка с получено в Министерството на регионалното развитие и благоустройството (МРРБ) Ваше писмо относно насрочено за 28.04.2022 г. заседание на НСБР, на което да бъдат разгледани предложения за специфични и подробни цели на опазване на ниво защитена зона за 41 защитени зони от екологичната мрежа Натура 2000 и допълването на документацията на защитена зона за опазване на природните местообитания и на дивата флора и фауна BG0000636 „Ниска Рила” по отношение на видовете и типовете природни местообитания, предмет на опазване в нея, изразяваме следното становище:

В изпълнение на § 123, ал. 2 и ал. 3 от Преходните и Заключителни разпоредби към Закона за изменение и допълнение на Закона за устройство на територията (ЗУТ) (обн. ДВ, бр. 82 от 2012 г., изм. бр. 98 от 2014 г.) МРРБ подпомага финансово със средства от държавния бюджет изработването на общи устройствени планове на общините (ОУПО) на територията на Република България. Между МРРБ и общини са сключени споразумения с указан срок на действие, края на бюджетната 2022 г., с които са определени условията за осъществяването на финансови трансфери, в т.ч. и изискването за представяне на доказателства за извършено съгласуване на проектите на ОУПО по реда и условията на чл. 127, ал. 2 от ЗУТ. Нормативната уредба по опазване на околната среда и по устройството на територията се прилага обвързано, като издаването и влизането в сила на становищата и решенията по Закона за опазване на околната среда и Закона за биологичното разнообразие задължително предхожда и е необходимо условие за издаване и влизане в сила на актовете по ЗУТ за одобряване на устройствени планове.

Също така, Приоритет № 28 от Приложение № 12: Регионално развитие към Коалиционното споразумение за съвместно управление на Република България в периода 2021 г. – 2025 г. е насочен към завършването на ОУПО до края на 2022 г.

Към публикуваните материали за заседанието на НСБР липсва важна изходна информация и аргументация, което създава допълнителни неясноти или противоречия – например:

* Липсва информация по-какъв начин са определени площите на типовете природни местообитания и местообитанията на съответните видове (вкл. за размножаване, хранене) в конкретните зони, вкл. няма приложен картен материал, който да представя разпространението на тези местообитания;
* Липсват данни и доказателства от проведените теренни проучвания във връзка с определяне на целите, както и информация за регистрираните видове и местата, в които са установени;
* Липсва аргументация за избора на параметри за определяне на целите, както и за целеви и настоящи стойности по съответните параметри;
* За редица видове и местообитания вместо специфични природозащитни цели са формулирани мерки за опазване;
* Предложените специфични природозащитни цели не са обсъдени със заинтересованите страни, каквито са изискванията на Европейската комисия (ЕК).

Във връзка с изложеното, предвид функциите на министъра на регионалното развитие и благоустройството, възложени с разпоредбата на чл. 3, ал. 1 от ЗУТ, да ръководи осъществяването на държавната политика по устройство на територията, както и да координира дейността на централните и териториалните органи на изпълнителна власт и на органите на местната администрация по отношение цялостната дейност по

устройство на територията, моля за отлагане на заседанието на НСБР, насрочено за 28.04.2022 г., на което да се разгледат гореописаните предложения, поради необходимостта от преработване на предложенията за специфични природозащитни цели, с оглед привеждането им в съответствие с изискванията на ЕК и недопускане на бъдещи трудности по отношение на ефективното управление на защитените зони по Натура 2000, вкл. определянето на адекватни мерки за постигане на тези цели и провеждането на обективни процедури по оценка за съвместимост на планове (вкл. ОУПО), проекти и инвестиционни предложения.

**СТЕФАН АСПАРУХОВ**

**ЗАМЕСТНИК-МИНИСТЪР**

***Формат на електронен подпис: .p7s***